༈ །།བདག་ཆེན་བློ་གྲོས་རྒྱལ་མཚན་ལ་བསྟོད་པ།། ༄། །ན་མོ་གུ་རུ་ཝེ། འཇམ་དབྱངས་མཁྱེན་པའི་དབང་པོ་ས་སྐྱ་པ། །རྗེ་བཙུན་བརྩེ་བ་ཆེན་པོའི་གདུང་བཟུང་ནས། །ཕྲིན་ལས་དབང་པོར་གྱུར་པའི་བློ་གྲོས་ཀྱིས། །བསྟན་པའི་རྒྱལ་མཚན་འཛིན་པ་དེ་ལ་འདུད། །གསུང་རབ་མང་དུ་མཁྱེན་པའི་བློ་གྲོས་ཅན། །སྒྲུབ་པའི་རྒྱལ་མཚན་འཛིན་ལ་ཐུགས་གཞོལ་བས། །དབེན་པའི་གནས་སུ་རང་རྒྱུད་སྨིན་མཛད་ནས། །གཞན་ཕན་ལྷུན་གྱིས་གྲུབ་པ་དེ་ལ་འདུད། །རང་བཞིན་ལྷན་སྐྱེས་གདོད་ནས་དག་པའི་སྐུ། །བདེ་ཆེན་ཡེ་ཤེས་སྒྲིབ་ཀུན་བྲལ་བའི་གསུང་། །ཡོན་ཏན་ཀུན་རྫོགས་ཆོས་དབྱིངས་རྡོ་རྗེའི་ཐུགས། །མ་ལུས་རིགས་བརྒྱའི་བདག་པོར་གསོལ་བ་འདེབས། །ཀུན་རྫོབ་ཆོས་ཀུན་མ་དག་སྣང་བར་མཁྱེན། །ཇི་སྙེད་ཆོས་ཀུན་ཉམས་ཀྱི་ངང་ནས་གསལ། །དག་སྣང་ཆོས་དབྱིངས་ངང་ནས་ཚོགས་གཉིས་པོ། །བསྐྲུན་མཛད་རྡོ་རྗེ་འཛིན་པར་གསོལ་བ་འདེབས། །སྐལ་བཟང་སློབ་མའི་དཀྱིལ་འཁོར་རྣམ་བཞི་པོ། །རང་བཞིན་ལྷུན་གྲུབ་སྐུ་བཞིར་ངོ་སྤྲད་ནས། །དབང་བཞིས་སྨིན་ཅིང་ལམ་བཞིས་གྲོལ་མཛད་པའི། །ཁྱབ་བདག་འཁོར་ལོའི་མགོན་པོར་གསོལ་བ་འདེབས། །དག་དང་མ་དག་སྣང་བ་ཇི་སྙེད་པ། །སྣང་མཁན་རང་གི་སེམས་སུ་མཁྱེན་གྱུར་ནས། །སེམས་ཉིད་སྤྲོས་པའི་མཐའ་བྲལ་གཟིགས་གྱུར་པ། །ཟུང་འཇུག་ལྟ་བའི་དབང་པོར་གསོལ་བ་འདེབས། །འཁོར་བའི་ཉམས་ཀྱིས་ཆད་པའི་གཡང་ས་སྤངས། །མྱང་འདས་ཉམས་ཀྱིས་རྟག་པའི་མཐར་ཀུན་བསལ། །ཟུང་འཇུག་ངང་ནས་སྒོ་གསུམ་སྐྱོན་བྲལ་བ། །ཡང་དག་སྤྱོད་པའི་དབང་པོར་གསོལ་བ་འདེབས། །ཇི་སྙེད་ཆོས་ཀུན་གསལ་བའི་ངོ་བོར་གཟིགས། །ཇི་ལྟའི་དོན་ལ་རྟོག་མེད་ཐུགས་སུ་ཆུད། །གསལ་སྟོང་ཉམས་སུ་མྱོང་བའི་རྣལ་འབྱོར་གྱིས། །ཟུང་འཇུག་སྒོམ་པའི་དབང་པོར་གསོལ་བ་འདེབས། །རྡོ་རྗེའི་ལུས་ལ་གནད་དུ་བསྣུན་པའི་སྐུ། །བདེ་ཆེན་ཡེ་ཤེས་མཆོག་ཏུ་འབར་བའི་གསུང་། །འགྲོས་ཆེན་རྣམ་བཞི་དབུ་མར་ཐིམ་པའི་ཐུགས། །འབྲས་བུའི་དབང་ཕྱུག་ཁྱོད་ལ་གསོལ་བ་འདེབས། །རྡོ་རྗེ་ཆོས་སྐྱོང་བྲན་བཞིན་བསྐུལ་བའི་སྐུ། །གོང་མའི་ཆོས་ཀྱི་བང་མཛོད་འཛིན་པའི་གསུང་། །ཟབ་མོའི་ལམ་གྱི་བྱིན་གྱིས་བརླབས་པའི་ཐུགས། །ཕྲིན་ལས་དབང་པོར་གྱུར་ལ་གསོལ་བ་འདེབས། །དེ་ལྟར་གསོལ་བ་བཏབ་པའི་བསོད་ནམས་ཀྱིས། །མ་དག་སྣང་བ་འཁྲུལ་པར་ཤེས་པ་དང་། །ཉམས་ཀྱི་སྣང་བ་སྒྱུ་མར་ཤེས་པ་དང་། །དག་སྣང་ལམ་དུ་ལོངས་པར་བྱིན་གྱིས་རློབས། །མ་དག་སྣང་བས་ཡིད་འབྱུང་སྐྱེ་བ་དང་། །ཉམས་ཀྱི་སྣང་བས་བྱམས་བརྩེ་འཕེལ་བ་དང་། །དག་པའི་སྣང་བས་སེམས་ཅན་རྣམས་དོན་དུ། །ངེས་འབྱུང་གཏིང་ནས་སྐྱེ་བར་བྱིན་གྱིས་རློབས། །རྒྱུ་རྒྱུད་སྦྱང་གཞིའི་གནས་སུ་ཤེས་པ་དང་། །ཐབས་རྒྱུད་སྦྱོང་བྱེད་ངོ་བོར་རྟོགས་པ་དང་། །ཉེས་ཀུན་ཟད་ཅིང་ཡོན་ཏན་ཀུན་རྫོགས་པའི། །འབྲས་རྒྱུད་ལམ་དུ་ལོངས་པར་བྱིན་གྱིས་རློབས། །གཉིས་འཛིན་འཁྲུལ་པ་རང་སར་དག་པ་དང་། །བླང་དོར་ཚུལ་བཞིན་བྱེད་པའི་སྤྱོད་པ་དང་། །རང་བྱུང་ལྷན་ཅིག་སྐྱེས་པའི་ལྟ་བ་དང་། །ཟུང་འཇུག་གྲུབ་མཐའ་སྙོགས་པར་བྱིན་གྱིས་རློབས། །གཞན་དབང་ལུས་ལ་རྟེན་འབྲེལ་འགྲིག་གྱུར་ནས། །ཀུན་བཏགས་གཟུང་འཛིན་བྲལ་བའི་ལྟ་བ་ཡིས། །མ་རིག་མུན་པ་བྲལ་བའི་ཆོས་ཅན་ཡང་། །ཡོངས་གྲུབ་ལོངས་སྤྱོད་རྫོགས་སྐུར་བྱིན་གྱིས་རློབས། །ཅེས་པ་འདི་དད་པ་དང་ལྡན་པ་མང་པོས་བསྐུལ་བའི་ངོར་རྗེ་དེ་ཉིད་ལ་ཕྱག་རྒྱ་ཆེན་པོ་མཆོག་གི་བདུད་རྩི་ཉེ་བར་བླངས་པ། དཔལ་ཤཱཀྱ་མཆོག་ལྡན་དྲི་མེད་ལེགས་པའི་བློས་ཉེ་བར་སྦྱར་བའི་ཡི་གེ་པ་ནི་བཤེས་གཉེན་ཆོས་ཀྱི་རྒྱལ་མཚན་ནོ།། །།བྷ་ཝནྟུ།།